
[bookmark: _GoBack]ЗА УСЛОВИЯТА И РЕДА ЗА ВПИСВАНЕ НА ОБЩИНСКИТЕ ДЕТСКИ ГРАДИНИ И ЦЕНТРОВЕ ЗА ПОДКРЕПА ЗА ЛИЧНОСТНО РАЗВИТИЕ 
В РЕГИСТЪР НА ОБЩИНА ТРОЯН

Глава първа
ОБЩИ РАЗПОРЕДБИ
Чл. 1. С тази наредба се определят обстоятелствата, които подлежат на вписване в Регистъра на общинските детски градини и центрове за подкрепа за личностно развитие на Община Троян, както и редът за тяхното вписване. 
Чл. 2. (1) Регистърът на общинските детски градини и центрове за подкрепа за личностно развитие на Община Троян, наричан по-нататък „Регистъра“, се създава и се води в Община Троян.
(2) В Регистъра се вписват общинските детски градини и центрове за подкрепа за личностно развитие – въз основа на заповедта за тяхното откриване, преобразуване, промени и закриване. 
(3) На вписване подлежат само предвидените в наредбата обстоятелства и последвалите промени в тях. 
Чл. 3. Регистърът се поддържа като единна електронна база данни, които се вписват от служители, определени от кмета на Община Троян. Служителите отговарят за достоверността на въвежданата информация. 
Чл. 4. Регистърът е публичен. Достъпът до информацията в регистъра се осигурява чрез интернет страницата на Община Троян.

Глава втора
ПОДЛЕЖАЩИ НА ВПИСВАНЕ ОБСТОЯТЕЛСТВА
Чл. 5. За общинските детски градини и центрове за подкрепа за личностно развитие, в регистъра се вписват: 
1. При откриване или преобразуване: 
а) наименованието, седалището, официалният адрес; 
б) адресът на сградите, в които ще се провежда обучението;
в) решението на общинския съвет;
г) заповедта на кмета на общината;
д) организацията на предучилищното образование за детската градина или предметът на дейност на центъра; 
е) условията и редът за пренасочване на децата – при преобразуване; 
ж) условията и редът за съхраняване на задължителната документация и за разпределение на имуществото – при преобразуване; 
з) финансиращият орган. 
2. При закриване:
а) наименованието, седалището, официалният адрес;
б) решението на общинския съвет;
в) заповедта на кмета на общината;
г) условията и реда за пренасочване на децата и учениците;
д) условията и реда за съхраняване на задължителната документация;
е) условията и реда за разпределяне на имуществото.
3. При промени на вписване подлежи промяната в обстоятелствата съобразно чл. 311, ал. 2 от Закона за предучилищното и училищното образование (ЗПУО), свързани с: 
а) наименованието;
б) официалния адрес;
в) адреса на сградите, в които се провежда обучението.

Глава трета
РЕД ЗА ВПИСВАНЕ В РЕГИСТЪРА
Чл. 6. (1) Обстоятелствата, подлежащи на вписване в регистъра, както и промените в тях се отразяват в 7-дневен срок от влизането в сила на акта, от който произтичат. 
(2) Новите обстоятелства се вписват така, че да не бъде засегната информацията, съдържаща се в предходните вписвания. 
(3) Заличаването на вписано обстоятелство и поправката на допуснати грешки се извършват по начин, който не води до унищожаване или повреждане на информацията.
Чл. 7. (1) Промяна в обстоятелствата, вписани в регистъра, която не е основание за заличаване, подлежи на отбелязване. 
(2) При заличаване на институцията, в регистъра се отбелязват основанието и датата на заличаването. 
Чл. 8. (1) Кметът на общината създава необходимите условия за извършване на предвидените в наредбата вписвания и за осъществяването на пряк контрол върху дейността по вписване в регистъра. 
(2) Действията по вписването в регистъра се извършват от лица, определени от Кмета на общината. 
Чл. 9. (1) Регистърът се поддържа по начин, който гарантира целостта на информацията и контролиран достъп за вписвания и преглеждане съгласно изискванията на наредбата.
(2) Регистърът показва състоянието на посочените в глава втора обстоятелства след последното вписване и дава възможност да се проследят хронологично промените във вписаните обстоятелства.
(3) Регистърът позволява генериране на справки относно обстоятелствата, подлежащи на вписване.

ПРЕХОДНИ И ЗАКЛЮЧИТЕЛНИ РАЗПОРЕДБИ
§ 1. Тази Наредба се приема на основание чл. 346, ал. 2 от ЗПУО.
§ 2. Наредбата влиза в сила 3 дни след публикуването й в един местен вестник и на електронната страница на Община Троян. 

